****

**Poziv na sudjelovanje u**

**UNICEF-ovoj Mliječnoj stazi 2020.**

**s ciljem osiguravanja senzornih soba i stručne podrške za djecu s teškoćama u razvoju**

**Poštovane i poštovani, dragi partneri, suradnice i suradnici**

Ured UNICEF-a za Hrvatsku poziva vas da budete dio ovogodišnje **UNICEF-ove humanitarne utrke Mliječna staza**, u kojoj će **po prvi puta moći sudjelovati svi**. Mliječna staza će biti **virtualna,** **nacionalna, a želja nam je da bude i u potpunosti inkluzivna**. **Cilj ovogodišnje utrke je osigurati bolju dostupnost usluga rane intervencije te promicati socijalnu uključenost djece s teškoćama u razvoju u Hrvatskoj.**

**Mliječna staza** je tradicionalna humanitarna utrka i centralno događanje koje organizira Ured UNICEF-a u Hrvatskoj u partnerstvu s resornim ministarstvima i drugim partnerima, a s fokusom na osvješćivanje javnosti o nužnosti poštivanja i mogućnostima unaprjeđivanja dječjih prava.

Od 2017.-2019 utrka Mliječna staza postala je snažna platforma za podizanje svijesti te pokretanje društvenih i financijskih resursa za ključna ulaganja u dobrobit djece, kroz prioritetne programe UNICEF-a u Hrvatskoj. U prve tri godine, zahvaljujući utrci Mliječna staza, **otvorena je banka humanog mlijeka, osigurana je financijska podrška za udomiteljske obitelji s najmlađom djecom i opremljena su rodilišta u Hrvatskoj**.

Uz potporu donatora i partnera, UNICEF ima važnu ulogu u odgovoru, oporavku i ponovnom osmišljavanju svijeta koji odgovara na potrebe svakog djeteta, a kriza uzrokovana pandemijom novog koronavirusa dodatno je ukazala na to da su najranjivija djeca suočena s najvećim rizicima.

Utrka Mliječna staza 2020. bit će prilika da napravimo važan iskorak kako bi djeci s teškoćama osigurali kvalitetniju **podršku i bolji pristup uslugama rane intervencije**.

Kvalitetne i dostupne usluge rane intervencije u djetinjstvu od **presudne su važnosti za razvoj djece s teškoćama** jer uključuju koordiniranu, intenzivnu i individualiziranu podršku stručnjaka **za djecu i njihove obitelji**. Procjenjuje se da u Hrvatskoj trenutno živi **24 tisuće djece** s razvojnim rizicima i teškoćama u dobi od 0 do 5 godina, **koja su potencijalni primatelji ovih usluga**, samo **1 od 8 djece** koristi usluge rane intervencije.

Mliječna staza 2020. bit će **javna platforma** za podizanje svijesti ključnih dionika i šire javnosti o važnosti osiguravanja kvalitetne dostupne stručne podrške i usluga rane intrevencije za svako dijete s teškoćama. Na Mliječnoj stazi ćemo govoriti **o mogućnostima**, a ne o teškoćama.

Sredstvima prikupljenim na ovogodišnjoj humanitarnoj utrci Mliječna staza UNICEF će:

* **nabaviti senzornu opremu i otvoriti funkcionalne senzorne sobe** u dijelovima Hrvatske gdje su potrebe najveće
* **educirati stručnjake** koji provode terapije senzorne integracije

**Mliječna staza je utrka u kojoj svi mogu sudjelovati - zajedno do cilja!**

UNICEF-ova utrka [**Mliječna staza**](https://www.mlijecnastaza.hr/)svake godine okuplja tisuće trkača, rekreativaca, hodača, obitelji, djece, navijača, volontera i osoba iz javnog života koji zajedno doprinose ostvarenju humanitarnog cilja.

I ove godine želimo okupiti **što više zvijezda na Mliječnoj stazi** te će zbog novonastalih okolnosti i brige za zdravlje svih sudionika utrka po prvi puta **okupiti sudionike uz pomoć mobilne aplikacije.**

**U utrci mogu sudjelovati svi -** dovoljno je prijaviti se, preuzeti aplikaciju i skupljati kilometre **od 5. do 20.9.**

**Svatko će sudjelovati kada, koliko i kako najbolje može -** trčanjem, hodanjem, šetnjom, u kolicima, na biciklu, romobilu... s obitelji, prijateljima...u parku ili kvartu, na treningu, planinarenju ili u šetnji.

Umjesto da se svi okupimo na jedan dan, zajedno ćemo **skupljati kilometre mogućnosti tijekom 16 dana!**



**Cijelo vrijeme bit ćemo povezani** kilometrima koje ćemo prikupljati, pričama s tisuća staza, porukama podrške i fotografijama koje ćemo razmjenjivati putem aplikacije, društvenih mreža i svih drugih oblika komunikacije.

Mliječna staza će se odvijati **tisućama staza** **po cijeloj Hrvatskoj, za jedan zajednički cilj**.

Mliječna staza je utrka u kojoj **nije najvažnija brzina pojedinca** već da svi zajedno, kilometar po kilometar pretvaramo teškoće u mogućnosti i **što brže dođemo do cilja** – da svako dijete s teškoćama u Hrvatskoj dobije priliku ispuniti svoje potencijale.

**Kako možete sudjelovati u Mliječnoj stazi 2020.**

1. **Prijavite se za Mliječnu stazu i skupljajte kilometre mogućnosti od 5.-20. rujna 2020.**

**Prijavite se putem stranice** [**www.mlijecnastaza.hr**](http://www.mlijecnastaza.hr)i odabirom jednog od startnih paketa donirajte za senzorne sobe.

Kako bismo vam na vrijeme mogli dostaviti startne pakete za Mliječnu stazu, **molimo vas da se prijavite što ranije**. Prijave su otvorene, čekamo vas!

Prije utrke, dobit ćete upute kako se uključiti u virtualnu utrku putem aplikacije AtlasGo.

**Od 5. do 20. rujna, trčite, hodajte, vozite se i skupljajte kilometre mogućnosti za djecu s teškoćama!**

**2. Podijelite svoje inspirativne poruke, fotografije, video zapise, iskustva i priče s Mliječne staze**

* [Facebook eventa utrke](https://www.facebook.com/events/1148825538785786/)
* putem [**aplikacije AtlasGo**](https://dash.atlasgo.org/challenges/5ea7ebefe601a789acb8cb4b), koja će biti pokrenuta neposredno prije utrke
* šaljite nam ih putem e-maila **utrka@unicef.hr** za **UNICEF-ov Album mogućnosti**

Vaše priče su nadahnuće i neprocjenjiva zagovaračka snaga za pokretanje pozitivnih promjena!

*Nadamo se da ćete nam se pridružiti na Mliječnoj stazi*

*i da ćemo zajedno skupiti mnogo kilometara mogućnosti*

*za bolju budućnost djece s teškoćama u razvoju!*

*Ured UNICEF-a za Hrvatsku*